## Medi Ambient treballa per a la restauració hidrològica forestal de les àrees afectades per les riuades i per a adaptar-les davant futures catàstrofes

*** La Conselleria organitza la jornada tècnica ‘El paper de la gestió forestal en la regulació hidrològica de les conques’
* Més de 170 tècnics han participat en esta trobada que ha comptat amb experts en hidrologia forestal i silvicultura adaptativa**

La Conselleria de Medi Ambient, Infraestructures i Territori ha celebrat la jornada tècnica ‘El paper de la gestió forestal en la regulació hidrològica de les conques’, organitzada per la Direcció General de Medi Natural i Animal amb l’objectiu de posar de manifest la necessitat urgent de treballar per a la restauració hidrològica forestal de les àrees afectades per les riuades i adaptar-les davant futures catàstrofes.

Més de 170 persones, en la seua majoria tècnics del sector públic i altres entitats interessades, han participat en esta trobada que ha comptat amb la intervenció d’experts en hidrologia forestal i silvicultura adaptativa, els quals han coincidit en el paper clau de la gestió forestal en la regulació de l’aigua en les conques hidrogràfiques.

En les seues intervencions, els experts han presentat exemples de restauració, experiències de projectes i resultats obtinguts de tractaments de la coberta vegetal i actuacions en les capçaleres de conques hidrogràfiques, recordant que les intenses pluges del passat mes d’octubre i l’augment sobtat en els cabals de rius i barrancs van revelar les vulnerabilitats del sistema de drenatge natural en les conques hidrogràfiques de la regió, alterat pel creixement urbanístic i la planificació territorial.

Durant la clausura de la jornada, el director general de Medi Natural i Animal, Luis Gomis, s’ha referit als danys ocasionats per les inundacions, i ha assegurat que la Conselleria ja està treballant en la recuperació de totes les zones afectades “per a restaurar-les almenys al seu estat anterior a la riuada, amb la finalitat que puguen ser funcionals davant de futures catàstrofes i, d’esta manera, previndre i mitigar els seus efectes, fomentant un increment en la capacitat de resposta dels ecosistemes restaurats”.

Per a fer-ho, en esta primera fase, s’estan duent a terme diversos projectes mitjançant contractes d’emergència, inclosa la reparació de totes les obres transversals afectades, així com la restauració de les zones d’acampada i d’ús públic.

Posteriorment, una vegada finalitzada la fase d’emergència, es revisaran els projectes de restauració hidrologicoforestal mitjançant estudis que avaluen la necessitat de noves actuacions. Així mateix, es preveu l’execució de plans de millora en les forests d’utilitat pública que disposen d’un instrument d’ordenació aprovat i en vigor.

Entre les conclusions de la jornada, s’ha posat en relleu la necessitat d’un enfocament integral que incloga la millora de les característiques de les conques hidrogràfiques, especialment en les seues capçaleres, perquè una major quantitat d’aigua de pluja s’infiltre en el sòl, reduint així l’escorrentia superficial i, per tant, l’erosió del terreny i els llits. Això contribuiria a mitigar els efectes devastadors de les pluges torrencials.

En este context, es fa imprescindible una restauració hidrologicoforestal amb una sèrie d’actuacions orientades a millorar la vegetació forestal en els vessants més afectats, mitjançant tractaments silvícoles i repoblacions, així com la implementació d’obres d’enginyeria que ajuden a controlar les avingudes d’aigua.

Fecha: 24/02/2025